Peter Kofod (DF), 2023-05-02:
Tak for det, formand.
Vi hører ofte, at Danmark er et digitalt foregangsland.
Det er vi også.
Det kan man i høj grad læse ud af redegørelsen, og det er jo positivt, for digitaliseringen rummer kæmpe potentialer.
Det er løsningen på nogle af de store udfordringer, vi som land står over for, og den øger vores virksomheders produktivitet og konkurrenceevne.
Derfor skal vi jo også tage det alvorligt, at Danmark angiveligt har den laveste digitale vækst i EU fra 2021 til 2022.
Men heldigvis er vi stadig væk rigtig godt med.
Det betyder ikke, at vi ikke skal gøre noget, for vi må jo ikke sakke bagud, men det er sådan set heller ikke det, jeg vil bruge min tid på at snakke om.
Jeg vil i stedet snakke om dem, som oplever, at den omfattende digitalisering af samfundet efterlader dem på perronen.
Selvfølgelig skal Danmark være førende i forhold til digitaliseringen, men det er altså mindst lige så vigtigt, at vi er førende i forhold til at tage hånd om dem, der ikke kan være med på den første digitaliseringsbølge.
Det beskæftiger redegørelsen sig jo ikke rigtig med, så det vil jeg bruge lidt tid på.
Ældre Sagen peger eksempelvis på, at mere end hver tredje af de ældre føler sig udfordret af digitaliseringen.
Tænketanken Justitia peger på, at omkring hver fjerde dansker helt generelt er digitalt udsat, og det er jo altså rigtig mange mennesker, og vi ved, at det kan have store konsekvenser for den enkelte.
Det er eksempelvis ikke længe siden, at man i Jyllands-Posten kunne læse om, at der er ældre, der dropper at gå i biografen eller rejse på badeferie, fordi de ikke kan finde ud af at bestille digitalt.
Det kan altså have mærkbare sociale konsekvenser.
Udfordringen her er, at der er tale om private virksomheder, så det er svært for os politikere at gøre noget ved det, men noget skal jo gøres.
I Dansk Folkeparti er vi eksempelvis ikke afvisende over for en statslig mærknings- eller certificeringsordning, hvor det bliver tydeligt for borgerne og for os alle sammen, om både offentlige og private har taget konkrete tiltag for at hjælpe digitalt udsatte borgere.
Det skal være et konkurrenceparameter, at man gør noget for at hjælpe dem, der har det svært.
Vi har jo set talrige eksempler i offentligheden på de meget store konsekvenser, som digitaliseringen af det offentlige har.
Vi har hørt historier om digitalt udsatte borgere, herunder ældre, der misser vigtig information om deres eget sygdomsforløb, og vi har hørt historier om ubetalte regninger, der vokser sig meget store, fordi de er fremsendt digitalt til en borger, som ikke har mulighed for at få det tjekket og gjort noget ved det.
Det kan vi som samfund ikke være bekendt eller leve med.
Der er vi nødt til at gøre noget for de borgere.
I Dansk Folkeparti ser vi gerne, at der indføres et generelt digitalt fripas, dvs. sige en fritagelse, hvor borgere på en gang kan søge om fritagelse fra hele dynen, altså digital post og alle nuværende og fremtidige offentlige digitale selvbetjeningsløsninger.
Vi ser også gerne, at sådan en fritagelse kan gælde både post og selvbetjeningsløsninger hos centrale private aktører, banker, forsikringsselskaber, pensionskasser, forsyningsselskaber osv.
Så selv om vi i Dansk Folkeparti på ingen måde er modstandere af digitaliseringen, vil vi fortsætte med at insistere på, at vi ikke ofrer de ældre eller andre digitalt udsatte på digitaliseringens alter.
Så vil jeg tilføje et par bemærkninger efter debatten i dag, for jeg synes også, at vi mangler at diskutere børn og unges skærmforbrug: den distraktion, det kan skabe i skolen, den ensomhed, det for nogle også kan resultere i, eller det, at nogle får rørt sig for lidt, og de skader og komplikationer, det kan medføre senere i livet.
Jeg synes også, at vi måske på et eller andet tidspunkt kunne diskutere kunstig intelligens lidt mere uddybende.
Jeg troede fejlagtigt for nogle år siden, at det var sådan et science fiction-scenarie, der ville udspille sig om mange, mange år, men må jo sande, at det lige pludselig er blevet meget virkelighedsnært, efter de her chatrobotter er blevet noget, man bare kan hente ned på sin telefon eller sin computer.